4 Ke ka ntlha yang fa o sa iphe nako ya go sekaseka mokaulengwe kgotsa kgaitsadi wa gago wa Mokeresete ka tsela e e siameng? Mme o dire seno o akantse ka mafoko ano a ga Jesu: “Ga go na motho ope yo o ka tlang mo go nna fa Rara, yo o nthomileng, a sa mo goge.” (Johane 6:44) Go tswa foo ipotse jaana: ‘Ke ka ntlha yang fa Jehofa a ne a gogela motho yono kwa go Morwawe? Motho yo o na le dinonofo dife tse di molemo? A ke ntse ke tlodisa dinonofo tseno matlho kgotsa ke di tseela kwa tlase? Ke eng se se dirileng gore re nne ditsala kwa tshimologong? Ke ratile eng mo mothong yo?’ La ntlha, o ka nna wa fitlhela go le thata go akanya ka dinonofo tse di molemo, bogolo jang fa e le gore o ntse o utlwile botlhoko ka lobakanyana. Le fa go ntse jalo, eno ke kgato ya botlhokwa gore lo fedise kgotlhang ya lona. Go tshwantsha kafa seno se ka dirwang ka gone, a re batleng dinonofo tse di molemo mo banneng ba babedi ba ka dinako tse dingwe ba sa lebiweng sentle. Bone ke moporofeti Jona le moaposetoloi Petere.